I fem måneder har de elektriske løbehjul nu været en del af gadebilledet, og københavnerne har taget dem til sig i en grad, så kommunen vurderer, at der i dag er opstillet 1.700 løbehjul og 2.000 cykler til udlejning i hovedstaden uden tilladelse.

Men nu skal der styr på køretøjerne, som brugerne har en tendens til at efterlade både i cykelstativer og alle andre steder. På mandag skal kommunens teknik- og miljøudvalg tage stilling til et forslag til nye retningslinjer for udlejningscykler, -løbehjul, -skateboards og selvbalancerende køretøjer.

Kraftig begrænsning

Og forvaltningens forslag lægger op til en kraftig begrænsning. Som en forsøgsordning skal der gives etårige tilladelser til 200 udlejningscykler og 200 løbehjul i den indre by samt ved de store stationer, og heraf kun 40 cykler og 40 løbehjul i Middelalderbyen.

Begrænsningen skal ifølge forslaget sikre, at københavnernes muligheder for cykelparkering kun påvirkes i mindre grad. I resten af byen kan der gives tilladelse til at opstille 3.000 løbehjul og lige så mange delecykler, da de ikke vurderes at begrænse fremkommeligheden på samme måde som i centrum.

Forvaltningen er dog også klar med et alternativt forslag, som er mindre restriktivt – og som ifølge forslaget vil prioritere udlejningskøretøjerne på bekostning af plads til f.eks. ophold, udeservering, cykelparkering, æstetik o.lign.

I denne model gives til tilladelse til 330 cykler og 330 løbehjul i indre by samt ved de store stationer, og for at skabe plads nævnes muligheden for at nedlægge parkeringspladser til biler og omdanne dem til parkering for udlejningsløbehjul, - cykler og ladcykler.

Krav til løbehjul

Hvis udlejningsfirmaerne skulle søge om flere køretøjer, end det maksimum politikerne måtte vedtage, skal teknik- og miljøforvaltningen ifølge forslaget give tilladelse til de operatører, som bedst opfylder en række kriterier.

De handler bl.a. om, at virksomhederne kan dokumentere, at de viser hensyn til fodgængere og den kommunale renholdelse, at køretøjerne er bæredygtige/holdbare, køretøjernes kvalitet og stand, brugervenlighed og æstetisk indtryk. Endelig skal udlejerne dokumentere deres effekt på mobiliteten i byen, herunder hvilken type transportform, der erstattes.

Da teknik- og miljøudvalget senest behandlede et forslag til retningslinjer for løbehjul og delecykler i marts, blev det besluttet at gå i dialog med transportministeriet om en ‘Aarhuslignende model’. I Aarhus har kommunen indgået en såkaldt koncessionsaftale, hvor kommunen som vejmyndighed stiller udpegede offentlige vejarealer til rådighed for udlejningsfirmaet Voi i en forsøgsperiode på to år.

Læs også: Jura kan sætte en kæp i aarhusianske løbehjul

I den efterfølgende dialog med ministeriet har den københavnske teknik- og miljøforvaltning dog fået besked om, at denne model ikke kan benyttes til at regulere antallet af udbydere i København. Ministeriet er derimod indforstået med, at kommunen sætter et loft over antallet af køretøjer og laver restriktioner i særlige zoner, så længe det er fagligt begrundet.

»Der skal ikke herske tvivl om, at flertallet i Folketinget har skabt et problem for København ved at tillade elløbehjul uden at give os nogle redskaber til at regulere dem, så vi undgår det kaos, andre storbyer allerede nu oplever. Derfor er forvaltningens forslag det muliges kunst,« siger stedfortrædende teknik- og miljøborgmester, Karina Vestergaard Madsen fra Enhedslisten i en pressemeddelelse fra Københavns Kommune.

Voi er ikke begejstret

Forslaget til nye retningslinjer vækker ifølge Berlingske ikke overvældende begejstring hos det svenske udlejningsselskab Voi, som i øjeblikket er den største udlejer af elløbehjul i Danmark.

»Vi synes også, der skal retningslinjer til på området. Det har vi arbejdet for fra dag ét. Men vi synes, det skal være nogle retningslinjer, som operatøren og kommunen udformer i fællesskab, sådan som man har gjort det i Stockholm,« skriver Vois landechef i Danmark, Eric André, i en mail til Berlingske.

Han mener, at de foreslåede retningslinjer vil sætte København bagud i den grønne udvikling på trafikområdet, da de tager slet ikke højde for den efterspørgsel, der er på elektriske løbehjul i København. Han mener derfor, at kommunen burde sætte mere plads af til løbehjulene i den indre by.